Ego Odo dux Burgundie notum fieri volo quod ego dedi et concessi in perpetuum Deo et ecclesie beati Martini Eduensis et monachis ibidem deo famulantibus, ad petitionem Hugonis abbatis, feodum totum quod Hugo de Braci vicecomes de me tenebat in vita sua apud Estaubles, scilicet terram et homines et tenementa eorum integre. Dicto vero Hugone defuncto, abbatem et monachos de toto prenominato feodo integre investiri feci qui, plenarie investiti, ad preces meas dederunt eumdem feodum Symoni de Sauci militi, solummodo in vita sua habendum et tenendum in hominium de jam dicte ecclesie abbate, retento etiam de ipso feodo ad ecclesiam quodam homine Evrardo nomine, et heredibus suis cum toto tenemento suo. Dictum vero fuit et per manum meam concordatum quod post obitum prenominati Symonis, totum feodum sicut prescriptum est, scilicet terra et homines et tenementa eorum integre ad sepedictos abbatem et monachos et ad prioratum suum Avalonis in pace revertantur, sine aliqua uxoris ejusdem Symonis vel filiorum vel heredum vel parentum suorum requisicione vel contradicto. Prenominatus vero Symon coram me eisdem abbati et monachis promisit quod si aliqua ad dagnum ecclesie super hoc illo feodo mota fuerit querela vel calumpnia, a quocumque sit mota, eam tenetur pacificare ita quod post ejus decessum ecclesia super hoc in pacifica et quieta possessione remaneat. Item dictum fuit quod heredes ipsius Symonis quicumque terram et hereditatem suam post eum tenuerint, hoc idem tenentur garantire et pacificare ecclesie et monachis de omnibus querelis et calumpniis sicut et ipse Symon eidem ecclesie tenebatur, et de hiis omnibus prescriptis conventionibus tenendis firmiter et observandis jam dictus Symon me responsorem in manu abbatis et monachorum statuit super totam terram suam quod quicumque eam tenuerit me super hoc in pace mittat. Et ut firmum et indiscusse hoc totum teneatur, ad instanciam ipsius Symonis presentem cartulam sigillo meo munitam eidem abbati tradidi. anno MCC IX.